Εργατικές Κατοικίες Παραλίας (Αχαΐα)

Γενικά στοιχεία

Κατασκευάστηκαν από τον, μη υπαρκτό πλέον, φορέα κοινωνικής κατοικίας Ο.Ε.Κ. και άρχισαν να κατοικούνται από το 1997, όταν και τελείωσε πλήρως η κατασκευή τους και παραδόθηκαν στους δικαιούχους. Αποτελούνται από πολυκατοικίες με ισόγειο και δύο ορόφους και συνολικά οκτώ διαμερίσματα, καθώς και από μονώροφες κατοικίες με δύο διαμερίσματα (στο ισόγειο και στον πρώτο), ενώ επίσης όλα τα κτίσματα διαθέτουν υπόγειο. Είναι από τις πιο καινούριες εργατικές κατοικίες και κυρίως μεγάλες, τόσο σε αριθμό κατοίκων όσο και σε αριθμό κτισμάτων, που υπάρχουν σε όλη την ευρύτερη περιοχή των Πατρών.
Με την εγκατάσταση τους εκεί, ο πληθυσμός του οικισμού της Παραλίας σχεδόν διπλασιάστηκε, αφού σύμφωνα με την απογραφή του 1991 είχε 3.122 κατοίκους και με αυτήν του 2001 είχε 6.012 κατοίκους. 
Η έκταση που καταλαμβάνουν τα Εργατικά ως οικιστική περιοχή με στενά γεωγραφικά όρια είναι περίπου 100 στρέμματα ενώ ως ευρύτερη περιοχή περίπου 150 στρέμματα.
Πολύ κοντά στις Εργατικές Κατοικίες Παραλίας βρίσκεται ενοριακός Ιερός Ναός «Γενέθλιον Αγίου Ιωάννου Πρόδρομου» Παραλίας, που εορτάζει κάθε χρόνο στις 24 Ιουνίου και από τον οποίο έχει πάρει και το όνομα του ο Πολιτιστικός Σύλλογος Εργατικών Κατοικιών Παραλίας «ο Άγιος Ιωάννης» ο οποίος δραστηριοποιείται στην περιοχή και στεγάζεται σε δικό του κτήριο με προαύλιο χώρο και αυλή, διαθέτοντας σχολές χορού, θεάτρου, ζωγραφικής, πολεμικών τεχνών κ.ά. Στις Εργατικές Κατοικίες Παραλίας Πατρών υπάρχουν επίσης δύο φαρμακεία, δύο περίπτερα καθώς και διάφορα καταστήματα, κυρίως εμπορικού χαρακτήρα αλλά και εστίασης.

Τοποθεσία

Οι Εργατικές Κατοικίες Παραλίας είναι χτισμένες στο νότιο τμήμα της Παραλίας, στη θέση Παλιουργιά και στα όρια με την θέση Τσιρογιάννη. Εκτείνονται σε μία πεδινή περιοχή κοντά στη θάλασσα, σε υψόμετρο μεταξύ 13-21 μέτρων και πλησίον της Περιμετρικής των Πατρών που διέρχεται βόρειά τους και η οποία συνδέει την Νέα Εθνική Οδό Πατρών-Πύργου και την Νέα Εθνική Οδό Πατρών-Αθηνών. Σε κοντινή απόσταση, ανατολικά της περιοχής, διέρχεται ο χείμαρρος Παναγίτσα.
Οι Εργατικές Κατοικίες Παραλίας γειτνιάζουν με το Μιντιλόγλι, την Οβρυά και το Χαντζηλιάκο. Σε κοντινή σχετικά απόσταση βρίσκονται επίσης οι Ιτιές, ο Κόκκινος Μύλος, η Λεύκα, τα Δεμένικα, τα Ροΐτικα και το Μονοδένδρι. Απέχουν οδικώς περίπου 7 χιλιόμετρα από το κέντρο της πόλης της Πάτρας.
Στην περιοχή που βρίσκονται οι Εργατικές Κατοικίες Παραλίας υπήρχε παλαιότερα το γήπεδο της τοπικής ομάδας ποδοσφαίρου Δόξας Παραλίας.

Οδικές αρτηρίες

Οι οδοί που διασχίζουν τον οικιστικό ιστό των κτιριακών συγκροτημάτων των Εργατικών Εύας είναι οι: 25ης Μαρτίου, Αγίας Θεοδώρας Βάστα, Αθ. Αναγνωστόπουλου, Νικ. Μπελογιάννη, Κωστή Τσικλητήρα, Καπετάν Γιαννιά, Καπετάν Ζαχαριά και Καπετάν Γκριτζάλη. 
Οδοί της περιοχής γύρω από την αυστηρά οικοδομημένη έκταση των Εργατικών Εύας είναι οι: Αγίου Ιωάννου Προδρόμου, Χρ. Γιαλελή, Έβρου, Θράκης, Καποδιστρίου, Περικλέους και Στροφάδων Νήσων.

Εκπαίδευση

Στις Εργατικές Κατοικίες Παραλίας Πατρών βρίσκονται το 3ο Νηπιαγωγείο Παραλίας, το 3ο Δημοτικό Σχολείο Παραλίας, το 2ο Γυμνάσιο Παραλίας και το Επαγγελματικό Λύκειο (ΕΠΑ.Λ.) Παραλίας, σε δύο κτήρια το ένα δίπλα στο άλλο. Σε τμήμα του κτιρίου του Νηπιαγωγείου και Δημοτικού λειτουργεί το Περιφερειακό Επιμορφωτικό Κέντρο (Π.Ε.Κ.) Πάτρας.

Υγεία

Μέχρι το 2011 στην περιοχή λειτουργούσε τοπική μονάδα υγείας (υποκατάστημα) του Ι.Κ.Α., ενώ σήμερα (2018), και έπειτα από προσπάθειες για την επαναλειτουργία του, προβλέπεται να λειτουργήσει εκ νέου εκεί, και μάλιστα στο ίδιο κτήριο, απέναντι από το ποδοσφαιρικό γήπεδο 5x5 της περιοχής.

Άθληση

Στις Εργατικές Εύας υπάρχει υπαίθριο γήπεδο μπάσκετ με περίφραξη, κερκίδα και νυχτερινό φωτισμό, όπως επίσης και γήπεδο ποδοσφαίρου 5x5 με συνθετικό χλοοτάπητα, πάγκους και περίφραξη, που ωστόσο όμως πλέον ο χώρος αυτός βρίσκεται σε κακή κατάσταση και δεν είναι πια αξιοποιήσιμος.

Γενικά

Η περιοχή διαθέτει πλατεία με παιδική χαρά, χώρους περιπάτου, ανοιχτούς χώρους και παγκάκια. Η συνοικία γενικότερα έχει αρκετό πράσινο και σε αυτήν υπάρχουν αρκετοί πεζόδρομοι.

Μεταφορές-Συγκοινωνίες

Οι Εργατικές Κατοικίες Παραλίας εξυπηρετούνται από τα λεωφορεία της γραμμής Νο. 8 του Αστικού Κ.Τ.Ε.Λ. Πατρών με συχνά δρομολόγια σε καθημερινή βάση και από την γραμμή Νο. 5 με λίγα δρομολόγια την ημέρα τα οποία κάνουν στάσεις εκεί. 
Δίπλα από την κεντρική πλατεία της περιοχής υπάρχει θέση στάθμευσης οχημάτων ταξί (πιάτσα). 
Στο μέλλον η περιοχή προβλέπεται να εξυπηρετείται εμμέσως και από τον Προαστιακό Πατρών, όπου με την επέκτασή του προς τα νότια έχει προβλεφθεί να κάνει στάση στην Παραλία, στην περιοχή της Εύας, σε σημείο το οποίο βρίσκεται σε απόσταση λίγο περισσότερη του ενός χιλιόμετρου από τις Εργατικές Κατοικίες Παραλίας.